Diari Oficial de la Generalitat Valenciana


Sumari del DOGV 2799, del 25-07-1996 (1996/838912)

ORDRE de 18 de juliol de 1996, de la Conselleria de Treball i Afers Socials, per la qual es convoquen ajudes destinades a la realització de programes relacionats amb els fins de la Direcció General de la Dona
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2799

Data del DOGV
:   25-07-1996

Secció del DOGV
:   ALTRES DISPOSICIONS

Número del document
:   1996/838912


Data del document
:   18-07-1996

Organisme emissor
:   Conselleria de Treball i Afers Socials

Tipus de document
:   Ordre

ORDRE de 18 de juliol de 1996, de la Conselleria de Treball i Afers Socials, per la qual es convoquen ajudes destinades a la realització de programes relacionats amb els fins de la Direcció General de la Dona.   
La Conselleria de Treball i Afers Socials, mitjançant aquesta ordre, pretén estimular la participació de la dona en tots els àmbits de la vida i establir una política de suport que potencie l'associacionisme de les dones en la Comunitat Valenciana.   
Per a això, s'estableixen unes ajudes encaminades a incrementar les activitats de les associacions, facilitar el desenvolupament dels seus programes d'igualtat i garantir-ne així la continuïtat.  
Per això, en virtut del que ha estat dit abans i fent ús de les atribucions concedides per l'article 35 de la Llei 5/1983, de la Generalitat Valenciana, de 30 de desembre, a proposta de la Direcció General de la Dona,  
ORDENE  
Primer  
Es convoca un concurs públic per a la concessió d'ajudes destinades a finançar projectes relacionats amb els fins de la Direcció General de la Dona, que es realitzen durant l'exercici de 1996. A aquest efecte s'aproven les bases per les quals es regirà aquesta convocatòria, així com el model d'instància, que s'inclouen com a annexos I i II a aquesta ordre.  
Segon  
El finançament dels esmentats projectes es farà a càrrec de la línia de subvenció 7.55.505.51 del programa 323.10 del vigent pressupost de despeses per a 1996 de la Conselleria de Treball i Afers Socials, per un import màxim global de 9.061.609 pessetes. Aquesta quantitat es pot veure ampliada en virtut de transferència de crèdits, el que comportaria la corresponent publicació.  
DISPOSICIONS FINALS  
Primera  
S'autoritza la Direcció General de la Dona perquè, en l'àmbit de les seues competències, adopte les mesures necessàries per al desenvolupament i l'execució d'aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra aquesta ordre, que exhaureix la via administrativa es podrà interposar un recurs contenciós administratiu, en el termini de dos mesos, comptadors des del dia de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana.  
Per a aquesta interposició serà requerida una comunicació prèvia a la Conselleria de Treball i Afers Socials, d'acord amb l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 18 de juliol de 1996  
El conseller de Treball i Afers Socials,  
JOSÉ SANMARTíN ESPLUGUES  
ANNEX I  
Bases  
Primera. Objecte de la convocatòria  
Aquesta convocatòria té per finalitat enfortir el moviment associatiu de dones amb activitats que estiguen d'acord amb els fins propis de la Direcció General de la Dona.  
Segona. Beneficiàries  
Podran optar a aquestes ajudes les associacions de dones legalment reconegudes que no tinguen finalitat lucrativa i les activitats de les quals es desenvolupen en l'àmbit de la Comunitat Valenciana.  
Tercera. Activitats subvencionades  
Seran programes subvencionables aquells que incloguen la realització d'activitats del moviment associatiu de dones relacionats amb els fins propis de la Direcció General de la Dona, en especial:  
1. Activitats dirigides a augmentar el nivell d'informació i d'educació sanitària de la població femenina i aquelles altres actuacions relacionades amb la salut i la problemàtica específica de les dones.  
2. Activitats de caràcter social, dins de la problemàtica específica de les dones, que desenvolupen programes d'acompanyament integrals, que incloguen el suport a familiars i serveis d'atenció, de forma que puguen superar la situació d'aïllament social en què puguen trobar-se.  
3. Activitats encaminades a propiciar un nivell d'informació i de formació a les dones dirigida a millorar la seua qualitat de vida en tots els aspectes i a estimular la seua participació en la vida social, econòmica, política i cultural.  
4. Activitats que impulsen i que potencien el paper de les dones en l'àmbit rural i que afavorisquen els seu accés al conjunt de serveis i recursos.  
Les subvencions seran destinades a finançar despeses derivades del desenvolupament de les activitats, sense que es puguen entendre subvencionables les despeses corrents i el manteniment de les associacions, ni l'adquisició de material inventariable.  
En cap cas l'import de la subvenció no podrà superar el cost total de l'activitat que es va desenvolupar la beneficiària. L'òrgan competent podrà procedir al prorrateig entre els beneficiaris de la subvenció de l'import global màxim fixat en aquesta ordre.  
Quarta. Sol·licituds  
1. El termini de presentació de sol·licituds serà de 30 dies naturals comptadors a partir de l'endemà de la publicació d'aquesta ordre en el Diari Oficial de la Generalitat Valenciana.  
2. Les sol·licituds de subvenció s'hauran de presentar firmades per la presidenta de l'associació, conformement amb el model establit en l'annex II, i acompanyada dels següents documents:  
a) Fotocòpia del DNI de la persona que firma la instància.  
b) Fotocòpia del CIF de l'associació.  
c) Fotocòpia de la inscripció en el Registre Nacional d'Associacions, quan es tracte d'associacions d'àmbit nacional, o del Registre d'Associacions de la Generalitat Valenciana, quan es tracte d'associacions d'àmbit autonòmic.  
d) Còpia dels estatuts socials de l'entitat, degudament visats pel registre d'associacions corresponent.  
e) Certificat expedit per la secretària de l'associació, on conste:  
1. El nombre de sòcies de l'entitat.  
2. Pressupost anual aprovat per l'assemblea general de l'associació, amb detall de la partida d'ingressos i de la partida de despeses.  
f) Projecte d'activitats de les associacions on consten els següents punts:  
- Descripció de la població beneficiària de les activitats del programa.  
- Objectius del programa presentat.  
- Descripció de les activitats, incloent-hi el cost econòmic i el calendari de cada una d'elles.  
- Indicadors de valoració del programa.  
g) A la sol·licitud s'adjuntarà un certificat de l'entitat bancària en què es farà constar el número de compte i el seu titular, que haurà de coincidir amb la beneficiària de la subvenció.  
h) Acreditació de trobar-se al corrent en les seues obligacions tributàries i amb la Seguretat Social, referides als 12 mesos anteriors a la data de sol·licitud de la subvenció, segons l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny).  
De tots aquells documents que es presenten fotocòpies caldrà adjuntar l'original per tal de ser acarats.  
3. Les instàncies es podran presentar en la seu de la Direcció General de la Dona, carrer de Nàquera, 9, de València; al carrer de García Andreu, 13, d'Alacant; carrer de l'Ensenyament, 10, de Castelló de la Plana; així com en els centres d'informació de l'Oficina d'Informació, Iniciatives i Reclamacions de la Generalitat Valenciana o per qualsevol dels mitjans establits en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
4. Si la sol·licitud no reuneix els requisits i documents que s'assenyalen en aquesta base, es requerirà la interessada perquè, en el termini de 10 dies, repare la falta o adjunte els documents preceptius, amb l'advertiment que, si no ho fa així, se li tindrà per desistida en la seua petició, d'acord amb l'establit en l'article 71 de la Llei de Règim Jurídic de les Administracions Públiques i del Procediment Administratiu Comú.  
Cinquena. Forma de concessió de les ajudes  
Atesa la naturalesa i la finalitat de la subvenció, la seua concessió es realitzarà per concurs. A aquest efecte, la proposta de concessió de la subvenció i de la seua quantia serà realitzada a l'òrgan que la concedeix per una comissió d'avaluació, que tindrà la següent composició:  
- La director general de la Dona, o la persona en qui delegue.  
- Una persona de la Direcció General de la Dona, que actuarà com a secretària de la comissió amb veu i vot, designada per la directora general.  
- Una representant de la Direcció General de la Dona de Castelló i una altra d'Alacant, designades pel conseller, a proposta de la directora general de la Dona.  
- Una representant de la Conselleria de Treball i Afers Socials, designada pel Conseller, a proposta del Secretari General.  
Sisena. Resolució de l'expedient  
La comissió d'avaluació establida en la base cinquena d'aquesta ordre realitzarà la valoració dels projectes presentats i la proposta d'assignació de la quantitat subvencionada, atenent-hi als següents criteris:  
1. La qualitat i l'envergadura del programa que desenvoluparà l'associació sol·licitant, en concordança amb la base tercera d'aquesta ordre.  
- Valoració fins a 10 punts.  
2. àmbit territorial del projecte presentat pel següent ordre decreixent: local, provincial, autonòmic.  
- Valoració fins a 5 punts.  
3. Associacions de recent creació.  
- Valoració fins a 5 punts.  
Finalitzats els treballs de la comissió, s'elevarà una proposta de resolució al conseller de Treball i Afers Socials, en qui recaurà la competència per resoldre els expedients de subvenció; així mateix, podrà demanar tots els informes que considere pertinents, previs a la resolució.  
El termini de resolució de l'expedient administratiu serà de tres mesos; transcorregut aquest sense que se'n produïsca una resolució expressa, s'entendran denegades les sol·licituds presentades. En aquest supòsit i per a la seua eficàcia, els interessats hauran d'acreditar l'acte presumpte mitjançant una certificació emesa per l'òrgan competent per a resoldre.  
L'esmentada resolució exhaureix la via administrativa i en contra seu es podrà interposar un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors des de la seua notificació.  
Setena. Obligacions de les beneficiàries  
Les associacions beneficiàries de les subvencions estaran obligades a:  
1. Executar el projecte subvencionat durant l'any 1996; tenint en compte el termini que estableix el punt 2 de la base vuitena.  
2. Acreditar davant la Direcció General de la Dona la realització de les activitats subvencionades.  
3. Admetre en tot moment la verificació per part de la Direcció General de la Dona, a través del seu programa de seguiment de les activitats que es desenvoluparan.  
4. Comunicar a la Direcció General de la Dona l'obtenció de subvencions o d'ajudes que amb la mateixa finalitat els haja atorgat qualsevol altra administració o ens públic.  
5. Sol·licitar per escrit autorització a la Direcció General de la Dona per a efectuar qualsevol variació que escaiga fer en el projecte subvencionat.  
6. El sotmetiment a les actuacions de control financer que escaiguen a la Intervenció General, en relació amb les subvencions concedides.  
7. Acreditar, abans que transcórrega el termini de presentació de sol·licituds i en la forma que estableix l'Ordre de 30 de maig de 1996, de la Conselleria d'Economia i Hisenda, que es troben al corrent en les seues obligacions tributàries i amb la Seguretat Social.  
Vuitena. Pagament de la subvenció  
1. El pagament de la subvenció s'efectuarà d'una sola vegada, amb la justificació prèvia, per a la qual cosa les associacions hauran de presentar la documentació següent:  
· Compte justificatiu de la despesa total efectuada per l'associació, que contindrà:  
- Certificat de la secretària de l'entitat amb el vistiplau de la presidenta, indicatiu de la quantia de les despeses ocasionades per l'activitat subvencionada.  
- Factures en original i còpia de les despeses directament ocasionades per l'activitat subvencionada. Aquestes factures hauran de tenir totes les dades formals que exigeix, per a ser expedides, l'article 3 del Reial Decret 2.402/1985, de 18 de desembre (BOE núm. 32, de 30.12.85). Quan es presenten es comprovaran les còpies i es tornaran els originals.  
- Memòria explicativa de la realització de les activitats subvencionades, amb avaluació dels resultats obtinguts, firmada per la presidenta de l'entitat.  
2. El termini per a la justificació finalitzarà el 30 d'octubre de 1996.  
Transcorregut el termini assenyalat per a la presentació de la documentació sense que aquesta haja estat realitzada, es perdrà el dret a l'ajuda concedida, amb la resolució prèvia degudament notificada a l'interessat, basada en tal incompliment.  
Novena. Reintegrament de la subvenció  
Escaurà la resolució total o parcial per incompliment de l'activitat motiu de la subvenció, de l'import concedit i el reintegrament, si s'escau, de les quantitats percebudes pel beneficiari, amb pagament de l'interés de demora des del moment del pagament de la subvenció, d'acord amb el que disposa l'article 47.9 del text refós de la Llei d'Hisenda Pública de la Generalitat Valenciana, en els següents casos:  
a) Incompliment de l'obligació de justificar.  
b) Obtenció de la subvenció sense reunir les condicions requerides per a això.  
c) Incompliment de la finalitat per a la qual va ser concedida la subvenció.  
d) Incompliment de les condicions imposades amb motiu de la concessió de la subvenció.  
Igualment en el supòsit que les aportacions de les administracions o ens públics o privats superen el cost total de l'activitat que es va a desenvolupar, quan la subvenció principal siga la de la Generalitat Valenciana, escaurà el reintegrament de l'excés obtingut sobre el cost de l'activitat desenvolupada.  
La resolució de revocació total o parcial de la subvenció requerirà per ser adoptada l'obertura d'un expedient, del qual es donarà audiència a les interessades i en serà l'òrgan competent el mateix que va dictar la resolució controvertida.  
En el cas de ser exigit el reintegrament total o parcial de la subvenció, aquesta s'haurà de produir en el termini dels 15 dies següents a la notificació de la resolució.  
El falsejament o l'ocultació de dades i documents, quant afecte substancialment la concessió i el lliurament de fons públics, produirà, a més la deducció de responsabilitats en l'ordre jurisdiccional pertinent.  
Tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió, i es procedirà al reintegrament de l'excés obtingut sobre el cost de l'activitat desenvolupada en el supòsit que la subvenció principal siga de la Generalitat Valenciana i les aportacions alienes a l'associació superen el cost total de l'activitat que s'ha de desenvolupar.  
Deu. Notificació  
La concessió o denegació de les subvencions o ajudes es notificarà individualment a cada una de les sol·licitants conformement al que disposa l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Onze. Control, avaluació i seguiment  
La Conselleria de Treball i Afers Socials, a través de la Direcció General de la Dona, durà a cap les funcions de control i seguiment de les subvencions concedides.  
Escaurà a la Direcció General de la Dona realitzar les funcions d'avaluació del programa en conjunt, del seu seguiment en l'àmbit de la Comunitat Valenciana, per a la qual cosa comptarà amb la comissió d'avaluació a què fa referència aquesta ordre, així com les seus de la Direcció General de la Dona d'Alacant i Castelló.  
A l'efecte de la seua difusió pública, les activitats subvencionades per aquesta ordre s'hauran d'identificar en qualsevol tipus d'anunci, cartell o publicitat que se'n done, amb indicació de la circumstància de la seua realització en col·laboració amb la Conselleria de Treball i Afers Social, Direcció General de la Dona.  
ANNEX II  
SOL·LICITUD  
(Nom) ..., DNI/NIF ..., com a president/ta de l'associació de dones ...; domiciliat a ..., número ..., codi postal ..., inscrita en el registre públic d'associacions amb el número ...,  
Expose:  
Que acollint-me a l'Ordre de la Conselleria de Treball i Afers Socials de data ..., per la qual es dicten normes per a la concessió de subvencions a associacions de la Comunitat Valenciana, i com que estime que es compleixen els requisits que s'hi exigeixen i que adjunte la documentació requerida,  
Sol·licite:  
Que es concedisca a l'entitat que represente la quantitat d ... pessetes, per a la realització de les activitats que s'inclouen en el projecte adjunt.  
..., .. d ..., de 1996  
Segell de l'associació  
Firma del/de la president/ta  
CONSELLER DE TREBALL I AFERS SOCIALS